Droogte beïnvloed al lank kusbewoners se lewenswyse in SADroogte beïnvloed al lank kusbewoners se lewenswyse in SA (Foto: Stephen Alvarez/Popular-archaeology) Homo sapiens se vermoë om te improviseer het sy vermoë om tydperke van erge droogte te oorleef aansienlik verbeter. Uit ŉ navorsingsverslag wat onlangs in die vaktydskrif Proceedings of the National Academy of Sciences gepubliseer is, blyk dit dat droër tye twee groepe van die moderne mens op twee terreine aan die Suid-Afrikaanse kus, en met 5 000 jaar tussen hulle, se maak van gereedskap en ander kulturele voorwerpe beïnvloed het. Die een gemeenskap, dié van Howiesonspoort naby Somerset-Oos, het van ongeveer 66 000 jaar gelede tot 59 000 jaar gelede geleef. Dit het hulle in die middel-Steentydperk geplaas. Hul tegnologiese ontwikkelings het hulle in hierdie tyd van erge droogte gehelp om hul bewoonde gebiede aansienlik uit te brei. Onder die ontwikkelings wat in dié tydperk plaasgevind het, is die ontwikkeling van die pyl en boog, en om klippe op verskillende maniere te verhit om werktuie van te maak. Die ontwikkelings is vergelyk met dié van die vroeë mense by Stilbaai wat nié so ’n klimaatsverandering ondergaan het nie. Die Stilbaai-gemeenskap, wat sowat 5 000 jaar voor die Howiesonspoort-gemeenskap geleef het –van 76 000 jaar tot 71 000 jaar gelede – het wel ook heelwat geïmproviseer, soos om silkreet te verhit sodat andersins nuttelose klip vir die maak van harde klipwerktuie gebruik kon word. Die Howiesonspoort-werktuie was egter meer bruikbaar. Die ontwikkeling van die menslike spesie behoort saam met klimatologiese data van die betrokke periode bestudeer te word, aldus die navorsers van Frankryk en Noorweë wat saam met kenners van die Universiteit van die Witwatersrand aan die projek gewerk het. Die span het paleoklimatoloë en argeoloë ingesluit.